REGOLAMENT TAL-KUNSILL (KE) Nru 1062/2009
tas-26 ta’ Ottubru 2009
li jiftaħ u jipprovdi għall-ġestjoni ta’ kwoti tariffarji awtonomi tal-Komunità għal ċerti prodotti tal-ħut għall-perijodu 2010-2012 u li jħassar ir-Regolament (KE) Nru 824/2007
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Il-provvista mill-Komunità ta’ ċerti prodotti tas-sajd bħalissa tiddependi fuq importazzjonijiet minn pajjiżi terzi. Fl-aħħar 10 snin ir-rata ta’ awtosuffiċjenza tal-UE għall-prodotti tas-sajd naqset minn 57 % għal 36 %. Huwa fl-interess tal-Komunità li tissospendi parzjalment jew kompletament id-dazji doganali għal dawk il-prodotti, fil-kwoti tat-tariffi Komunitarji ta’ volum xieraq. Sabiex ma tisfax mhedda l-produzzjoni Komunitarja tal-prodotti tas-sajd u biex tiġi żgurata provvista adegwata għall-industrija tal-ipproċessar tal-UE, kwoti tariffarji bħal dawn għandhom jinfetħu skont is-sensittività tal-prodott ikkonċernat fis-suq Komunitarju. Għalhekk huwa xieraq li kwoti tariffarji bħal dawn jinfetħu għall-perijodu 2010 sa 2012, b’applikazzjoni ta’ tnaqqis jew tneħħija tad-dazji doganali.
(2)
Ir-Regolament tal-Kunsill (KE) Nru 824/2007 tal-10 ta’ Lulju 2007 li jiftaħ u jipprovdi għall-ġestjoni ta’ kwoti tariffarji awtonomi tal-Komunità għal ċerti prodotti tal-ħut matul il-perijodu 2007-2009 (1) għandu jiġi sostitwit b’dan ir-Regolament sabiex jiġu ggarantiti l-kondizzjonijiet xierqa tal-provvista għall-industrija Komunitarja għall-perijodu 2010 sal-2012.
(3)
Aċċess ugwali u bla interruzzjoni għal dawk il-kwoti tariffarji għandu jiġi żgurat għall-importaturi Komunitarji kollha u r-rati stabbiliti għall-kwoti għandhom jiġu applikati mingħajr interruzzjoni għall-importazzjonijiet kollha tal-prodotti kkonċernati fl-Istati Membri kollha sakemm il-kwoti tariffarji jkunu ntużaw.
(4)
Biex tiġi żgurata l-effiċjenza ta’ ġestjoni komuni tal-kwoti tariffarji, l-Istati Membri għandhom jingħataw permess li jiġbdu mill-ammont tal-kwota l-kwantitajiet meħtieġa li jikkorrispondu mal-importazzjonijiet attwali tagħhom. Peress li dak il-metodu ta’ ġestjoni jeħtieġ kooperazzjoni mill-qrib bejn l-Istati Membri u l-Kummissjoni, din tal-aħħar għandha b’mod partikolari tkun tista’ tissorvelja r-rati li bihom jintużaw il-kwoti u għandha tinforma lill-Istati Membri kif meħtieġ.
(5)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (2) jipprevedi sistema ta’ ġestjoni tal-kwota tariffarja li ssegwi l-ordni kronoloġika tad-dati tal-aċċettazzjoni tad-dikjarazzjonijiet ta’ rilaxx għal ċirkolazzjoni libera. Il-kwoti tariffarji miftuħa b’dan ir-Regolament għandhom jiġu ġestiti mill-Kummissjoni u mill-Istati Membri skont dik is-sistema.
(6)
Għalhekk, ir-Regolament (KE) Nru 824/2007 għandu jitħassar b’effett mill-1 ta’ Jannar 2010.
(7)
Fid-dawl tal-urġenza tal-kwistjoni, huwa importanti li tingħata eċċezzjoni għall-perijodu ta’ sitt ġimgħat imsemmi fil-paragrafu I(3) tal-Protokoll dwar ir-rwol tal-parlamenti nazzjonali fl-Unjoni Ewropea anness mat-Trattat dwar l-Unjoni Ewropea u mat-Trattati li jistabbilixxu l-Komunitajiet Ewropej,
ADOTTAT DAN IR-REGOLAMENT:
Artikolu 1
(1) Id-dazji tal-importazzjoni fuq il-prodotti elenkati fl-Anness għandhom jiġu sospiżi, fil-limiti tal-kwoti tariffarji, għar-rati, għall-perijodi, u sal-ammonti indikati hemmhekk.
(2) L-importazzjonijiet tal-prodotti elenkati fl-Anness għandhom ikunu koperti bil-kwoti msemmija fil-paragrafu 1 biss jekk il-valur tad-dwana ddikjarat ikun tal-inqas daqs il-prezz ta’ referenza ffissat, jew li għandu jiġi ffissat, skont l-Artikolu 29 tar-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (3).
Artikolu 2
Il-kwoti tariffarji msemmija fl-Artikolu 1 għandhom jiġu ġestiti skont l-Artikoli 308a, 308b u 308c tar-Regolament (KEE) Nru 2454/93.
Artikolu 3
Il-Kummissjoni u l-awtoritajiet doganali tal-Istati Membri għandhom jikkooperaw mill-qrib biex jiżguraw il-ġestjoni u l-kontroll xierqa tal-applikazzjoni ta’ dan ir-Regolament.
Artikolu 4
Ir-Regolament (KE) Nru 824/2007 għandu jitħassar.
Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010 sal-31 ta’ Diċembru 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, is-26 ta’ Ottubru 2009.